**Vecsés Város Önkormányzata Képviselő-testületének**

**3/2015. (II.26.) önkormányzati rendelete**

**a települési támogatásokról**

(a 9/2015. (III.26.) önkormányzati rendelettel egységes szerkezetben)

Vecsés Város Önkormányzatának Képviselő-testülete az Alaptörvény 32. cikk (2) bekezdésében, valamint a szociális igazgatásról és szociális ellátásokról szóló 1993. évi III. törvény 132. § (4) bekezdésének g) pontjában kapott felhatalmazás alapján, az Alaptörvény 32. cikk (1) bekezdésének a) pontjában, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8. pontjában, továbbá a szociális igazgatásról és szociális ellátásokról szóló 1993. évi III. törvény 134/E. §-ban meghatározott feladatkörében eljárva a következőket rendeli el:

**I. Fejezet**

**Általános rendelkezések**

1. **A rendelet hatálya**

**1. §** A rendelet hatálya kiterjed a vecsési lakóhellyel vagy tartózkodási hellyel rendelkező, a szociális igazgatásról és szociális ellátásokról szóló 1993. évi III. törvény (a továbbiakban: Szoctv.) 3. § (1)-(3) bekezdésében meghatározott személyekre.

1. **Értelmező rendelkezések**

**2. §** E rendelet alkalmazásában:

a) c*salád:* a Szoctv. 4. § (1) bekezdésének c) pontjában meghatározottak;

b) e*gyedülélő:* a Szoctv. 4. § (1) bekezdésének e) pontjában meghatározottak;

c) g*yermek:* a Szoctv. 4. § (1) bekezdésének db)-dc) pontjában meghatározottak;

d) *háztartás:* a Szoctv. 4. § (1) bekezdésének f) pontjában meghatározottak;

e) *jövedelem:* a Szoctv. 4. § (1) bekezdésének a) pontjában meghatározottak;

f) *nyugdíjminimum:* az öregségi nyugdíj mindenkori legkisebb összege;

g) *vagyon:* a Szoctv. 4. § (1) bekezdésének b) pontjában meghatározottak.

1. **Eljárási szabályok**

**3. §** (1) A rendeletben szabályozott ellátások iránti kérelmet az arra rendszeresített formanyomtatványon a Vecsési Polgármesteri Hivatalhoz (a továbbiakban: hivatal) kell benyújtani.

(2) A kérelemhez mellékelni kell

a) a háztartásban, rendkívüli települési támogatás esetében a családban együtt élő személyek jövedelméről szóló igazolást és vagyonnyilatkozatot;

b) a gyermek elhelyezése vagy a gyámrendelés tárgyában hozott bírósági határozatot, ezek hiányában a gyámhatóság által felvett jegyzőkönyv másolatát;

c) 30 napnál nem régebbi igazolást a 18. életévét betöltött, önálló jövedelemmel nem rendelkező, köznevelési vagy felsőoktatási intézményben a nappali oktatás munkarendje szerint tanulmányokat folytató fiatal felnőtt tanulói vagy hallgatói jogviszonyáról;

d) nyilatkozatot a háztartásban együtt lakó személyekről, valamint

e) a rendeletben meghatározott egyéb igazolásokat.

(3) A (2) bekezdés a) pontja szerinti igazolás

a) munkabérből származó jövedelem esetén a munkáltató által kiállított igazolás;

b)álláskereső esetén az illetékes munkaügyi központ által kiállított igazolás;

c) nyugdíj, nyugdíjszerű ellátások esetén a nyugdíjfolyósító szerv által a tárgyévben kiállított nyugdíjközlő lap és a nyugdíjszelvény;

d) családtámogatási ellátások esetén a kifizető szerv által kiállított igazolás vagy a folyósítást igazoló szelvény vagy bankszámlakivonat;

e) őstermelő esetén a bevételről vezetett dokumentum vagy az állami adóhatóság által a lezárt adóévről kiállított igazolás;

f) vállalkozásból származó jövedelem esetén lezárt adóévről az állami adóhatóság által kiadott igazolás, a le nem zárt időszakra vonatkozóan a könyvelői igazolás vagy a vállalkozó nyilatkozata;

g) tartásdíj esetén a felvett vagy megfizetett tartásdíj összegét igazoló postai szelvény, bankszámlakivonat vagy átvételi elismervény, ezek hiányában a tartásdíj jogosultjának nyilatkozata;

h) ösztöndíjról a köznevelési vagy felsőoktatási intézmény által kiállított igazolás, bankszámlakivonat vagy az utalást igazoló elektronikus nyilvántartásból kinyomtatott adattartalom;

i) az a)-h) pontba nem tartozó jövedelem esetén a jövedelem típusának megfelelő igazolás.

**4. §** (1) A hivatal a döntés előkészítése során megvizsgálja a kérelmező szociális helyzetét az egyes szociális ellátási forma odaítéléséhez szükséges szempontok szerint, valamint, ha a kérelmezőre vagy a vele együtt élő személyekre vonatkozó adatok rendelkezésre állnak, de azok ellenőrzése vagy felülvizsgálata indokolt, környezettanulmányt készít a kérelmező lakásán.

(2) Ha a kérelmező lakásán korábban, de legfeljebb 12 hónappal a kérelem beadását megelőzően már készült környezettanulmány, akkor annak újabb felvétele mellőzhető.

**5. §** (1) A rendkívüli települési támogatás kivételével az e rendeletben szabályozott ellátásokról, valamint a jogosulatlanul igénybe vett ellátások megtérítéséről és az arra vonatkozó méltányosságról első fokon a jegyző dönt.

(2) Az e rendeletben szabályozott ellátások felhasználását a jegyző ellenőrizheti.

(3) Az ellátásban részesülő köteles

a) az ellenőrzést tűrni,

b) az ellenőrzést végző személlyel együttműködni,

c) a kért adatokat rendelkezésre bocsátani, és

d) a rendeletben előírt esetekben az ellátás cél szerinti felhasználását igazolni.

(4) A rendkívüli települési támogatásról első fokon a Szociális Bizottság dönt.

(5) A jogosulatlanul vagy rosszhiszeműen igénybe vett települési támogatás megtérítésére a Szoctv. 17. §-nak rendelkezései megfelelően irányadóak.

**II. Fejezet**

**Települési támogatás**

1. **A települési támogatás formái**

**6. §** Az önkormányzat települési támogatást nyújt

a) a lakhatáshoz kapcsolódó rendszeres kiadások viseléséhez,

b) a gyógyszerkiadások viseléséhez.

1. **Települési támogatás lakhatáshoz kapcsolódó rendszeres kiadások viseléséhez**

**7. §** (1) A lakhatáshoz kapcsolódó rendszeres kiadások viseléséhez települési támogatást kell megállapítani annak a személynek,

a) akinek háztartásában az egy főre jutó jövedelem nem haladja meg a nyugdíjminimum 150 %-át, egyedülélő esetén 200 %-át és

b) vagyona sem neki, sem a vele közös háztartásban élőknek nincs.

(2) A támogatás a villanyáram-, a víz- és a gázfogyasztás, a csatornahasználat és a szemétszállítás díjához, valamint a tüzelőanyag költségeihez nyújtható.

**8. §** A támogatás ugyanazon lakásra csak egy jogosultnak állapítható meg, függetlenül a lakásban élő személyek számától.

**9. §** A támogatás megállapításához a 3. § (2) bekezdése szerinti igazolásokon túl be kell csatolni

a) azon közüzemi szolgáltató által kiállított, 30 napnál nem régebbi számlát, amely szolgáltató részére a kérelmező a támogatás folyósítását kéri, valamint

b) az érintett lakás használati jogcímét igazoló irat másolatát.

**10. §** (1) A támogatást a kérelem benyújtása hónapjának első napjától egy éves időtartamra kell megállapítani.

(2) A támogatás összege havi 4000 Ft, amelyet a hivatal – a tüzelőanyag költségeihez nyújtott támogatás kivételével – a kérelemben megjelölt szolgáltatónak havi átutalással teljesít.

(3) A tüzelőanyag költségeihez nyújtott támogatás összege havi 4000 Ft, amelyet a hivatal havonta a kérelmező részére a házi pénztárból fizet ki.

1. **Települési támogatás rendszeres gyógyszerkiadás viseléséhez**

**11. §** (1) A havi rendszeres gyógyszerkiadás viseléséhez települési támogatást kell megállapítani annak a személynek,

a) aki közgyógyellátásra nem jogosult,

b) akinek a havi rendszeres gyógyszerköltsége meghaladja a nyugdíjminimum 20 %-át,

c) akinek a háztartásában az egy főre jutó havi jövedelem nem haladja meg a nyugdíjminimum 250 %-át, egyedülélő esetében 300 %-át, és

d) vagyona sem neki, sem a vele közös háztartásban élőknek nincs.

(2) A támogatás megállapításához a 3. § (2) bekezdés szerinti igazolásokon túl be kell csatolni a háziorvos által kiállított igazolást a havi rendszeres gyógyszerszükségletről, valamint a gyógyszertár igazolását a háziorvos által igazolt gyógyszerek térítési díjáról.

**12. §** (1) A támogatást havi összegben, a kérelem benyújtása hónapjának első napjától egy éves időtartamra kell megállapítani.

(2) A támogatás összege havonta 4000 Ft, amelyet a hivatal a kérelmező részére a házi pénztárból fizet ki.

1. **Rendkívüli települési támogatás**

**13. §** (1) Rendkívüli települési támogatást kell nyújtani különösen

a) elemi kár esetén;

b) bűncselekmény sértettjeként anyagi segítségre szorulónak;

c) munkahely elvesztése esetén vagy ha a jövedelem kifizetése valamilyen okból késik;

d) ha a család egyik tagja 5 napot meghaladóan kórházi kezelésben részesült vagy kórházba kerül;

e) a kérelmező eseti gyógyszerköltségeihez;

f) az egészségbiztosítás által nem vagy csak részben támogatott egészségügyi szolgáltatás és gyógyászati segédeszköz igénybevétele esetén, ha a szolgáltatás díja vagy a gyógyászati segédeszköz ára a nyugdíjminimum 30 %-át meghaladja;

g) közüzemi számlatartozás illetve fűtési szezonban két alkalommal a fűtési költségek csökkentése céljából, amennyiben a kérelmező a kérelem benyújtásának évében a lakhatáshoz kapcsolódó rendszeres kiadások közül a tüzelőanyag költségeihez nyújtott települési támogatásban nem részesült;

h) gyermek születésével kapcsolatos kiadásokra;

i) nevelésbe vett gyermek családjával való kapcsolattartása vagy a gyermek családba való visszakerülése érdekében;

j) gyermek iskoláztatásával vagy óvodai nevelésével kapcsolatos egyszeri kiadásokra;

k) elhunyt személy eltemettetésének költségeihez.

(2) Nem állapítható meg rendkívüli települési támogatás, ha

a) a család egy főre jutó havi jövedelme meghaladja a nyugdíjminimum 150 %-át, egyedülélő és gyermekét egyedül nevelő szülő esetében a nyugdíjminimum 200 %-át, kivéve, ha a kérelmet az (1) bekezdés k) pontjára való tekintettel kérték,

b) környezettanulmány során vagy egyéb hitelt érdemlő módon megállapítást nyert, miszerint a benyújtott jövedelemnyilatkozat, valamint az ahhoz becsatolt igazolások adatai nem valósak, vagy

c) a kérelmet az annak alapjául szolgáló, (1) bekezdés d), h) vagy k) pontja szerinti eseményt követő 60 napon túl nyújtották be.

(3) Elhunyt személy eltemettetésének költségéhez igényelt rendkívüli települési támogatásra az az eltemettető jogosult, akinek a családjában az egy főre jutó havi jövedelem nem haladja meg a nyugdíjminimum 250 %-át, egyedülélő esetében a nyugdíjminimum 300 %-át.

(4)[[1]](#footnote-2) A Szociális Bizottság különös méltánylást érdemlő esetben a (2) és a (3) bekezdésben foglaltaktól eltérhet.

**14. §** (1) A rendkívüli települési támogatás összegéről a Szociális Bizottság esetenként, az egyedi körülményeket mérlegelve dönt. Az egy alkalommal folyósított rendkívüli települési támogatás - kivéve a 13. § (1) bekezdés k) pontját - egyszeri összege nem lehet kevesebb 2000 Ft-nál és éves szinten nem haladhatja meg a nyugdíjminimum 400%-át.

(2) A 13. § (1) bekezdés k) pontja esetén a támogatás összege a helyben szokásos, legolcsóbb temetés költségének 15 %-a, de nem haladhatja meg a nyugdíjminimum 400%-át.

(3) Különös méltánylást érdemlő esetekben a Szociális Bizottság az (1) bekezdésben foglaltaktól eltérhet.

(4) A rendkívüli települési támogatás kifizetése a Szociális Bizottság döntése alapján házipénztár útján vagy banki átutalással történik.

**15. §** A helyben szokásos legolcsóbb temetés költségét a Szociális Bizottság évente állapítja meg.

**16. §** (1) Rendkívüli települési támogatás iránti kérelem esetén

1. a kórházi kezelést a kórházi zárójelentés másolatával vagy kórházi beutalóval;
2. a gyógyszerköltséget a háziorvos javaslata alapján a gyógyszertár által kiállított igazolással;
3. az egészségügyi szolgáltatás igénybevételét az érintett egészségügyi szolgáltató igazolásával, a gyógyászati segédeszköz megvásárlását a gyógyászati segédeszközről kiállított számlával;
4. a fűtés költségeit a szolgáltató igazolásával, vagy a közüzemi számla eredeti vagy másolati példányával, illetve egyéb fűtési módozat esetén a tüzelőanyagot forgalmazó által kibocsátott, a tüzelőanyag kifizetését igazoló eredeti számlával;
5. a gyermek születését - amennyiben a gyermek nem Vecsésen született - a születési anyakönyvi kivonat másolatával;
6. a nevelésbe vételt vagy annak megszűnését gyámhivatali határozat másolatával;
7. a tanulói jogviszonyt eredeti iskolalátogatási igazolással;
8. a várandósságot eredeti orvosi igazolással vagy terhességi kiskönyv másolatával

kell a kérelmezőnek igazolnia.

(2) Az iskoláztatással vagy az óvodai neveléssel összefüggő eseti kiadás összegéről a kérelmező írásban nyilatkozik. Az elemi kár tényét a hivatal környezettanulmány alapján állapítja meg.

(3) A 13. § (1) bekezdés k) pontja esetén, ha a haláleset nem Vecsés közigazgatási területén történt, a rendkívüli települési támogatás iránti kérelemhez mellékelni kell az elhunyt személy halotti anyakönyvi kivonatának másolatát is.

**III. Fejezet**

**Természetbeni támogatások**

1. **A természetbeni támogatás formái**

**17. §** (1) A települési támogatás - különösen a rendkívüli települési támogatás - természetbeni juttatásként is megállapítható.

(2) A természetbeni juttatás formái különösen az élelmiszerjuttatás és az élelmiszercsomag.

1. **Köztemetés**

**18. §** (1) A köztemetés költségeinek megtérítése alól

a) mentesíteni kell azt az eltemettetésre köteles személyt, akinek családjában az egy főre jutó havi jövedelem nem haladja meg a nyugdíjminimum 100 %-át, egyedülélő esetében 150 %-át,

b) 50 %-os mértékben mentesíteni kell azt az eltemettetésre köteles személyt, akinek családjában az egy főre jutó havi jövedelem nem haladja meg a nyugdíjminimum 150 %-át, egyedülélő esetében 200 %-át.

(2) A köztemetés költségeinek legfeljebb 12 havi részletben történő megfizetése engedélyezhető, ha az eltemettetésre köteles személy családjában az egy főre jutó havi jövedelem a nyugdíjminimum kétszeresét, egyedülélő személy esetében a nyugdíjminimum háromszorosát nem haladja meg.

**IV. Fejezet**

**Záró rendelkezések**

**19. §** (1)Ez a rendelet 2015. március 1-jén lép hatályba.

(2) A rendelet hatályba lépésével egyidejűleg hatályát veszti Vecsés Város Önkormányzata Képviselő-testületének a pénzbeli és természetbeni támogatásokról szóló 9/2013. (III. 28.) önkormányzati rendelete.

**20. §** Az a személy, aki a rendelet hatálybalépését követően, a 2015. február 28-án hatályos Szoctv. alapján lakásfenntartási támogatásban részesül, a lakhatási kiadásokra vonatkozó települési támogatásra első ízben a lakásfenntartási támogatás megszűnését követően szerezhet jogosultságot.

**Vecsés, 2015. február 24.**

**Szlahó Csaba Mohainé Jakab Anikó**

**polgármester jegyző**

**A rendelet kihirdetve 2015. február 26–án: Mohainé Jakab Anikó**

 **jegyző**

1. Beiktatta a 9/2015. (III.26.) önkormányzati rendelet 1. §-a; hatályos: 2015. március 26-tól [↑](#footnote-ref-2)